雪後霜晴元宵月色特奇
作者：楊萬里
朝代：宋

paragraphs: 玻璃盆瀉瑠璃水，素娥晚粧欲梳洗。
報道虛皇築雪宮，一架半間三萬里。
却嫌廣寒未苦寬，要借新宮作上元。
先煩玉妃整羽衛，次遣青女褰雲關。
渠儂舊有七寶藏，封在瓊樓樓頂上。
中藏腦子萬斛强，輕明片片梅花樣。
急呼滕六取將來，更和端葉挼作埃。
狂拋亂撒不停手，滿空碎下真珠胎。
乾坤立變水精闕，雲衢透冷天街滑。
姮家催索水霜袍，肌粟衣銖添不徹。
銀輪凍作一團冰，望舒墮指推不行。
兔啼蟾泣滴成露，海東飛上金鴉精。